10. การควบคุมภายใน

บริษัทฯ ให้ความสำคัญต่อการมีระบบการควบคุมภายในที่ดี โดยมีสายงานตรวจสอบเป็นกลไกหลักใน
การสร้างเสริมและทบทวนระบบการควบคุมภายในให้มีความเหมาะสมเพียงพอต่อสภาพแวดล้อมที่เปลี่ยนแปลง
รวมทั้งมีการสอบทานประสิทธิผลของระบบการควบคุมภายในของบริษัทฯ และบริษัทย่อย
และติดตามให้มี การปรับปรุงแก้ไขข้อบกพร่องที่พบจากการตรวจสอบอย่างต่อเนื่อง
เพื่อเป็นการป้องกันความเสียหายที่จะเกิดขึ้นกับบริษัทฯ และบริษัทย่อย
ดูแลรักษาทรัพย์สินให้มีการนำไปใช้อย่างมีประสิทธิภาพ และควบคุมดูแลการปฏิบัติงานในเรื่องต่าง ๆ
ให้เป็นไปตามข้อกำหนดกฎหมาย ข้อบังคับของทางราชการ และระเบียบปฏิบัติงาน
ในขณะเดียวกันได้ให้
ความสำคัญต่อข้อเสนอแนะหรือข้อคิดเห็นทั้งจากผู้สอบบัญชีและผู้ตรวจสอบของธนาคารแห่งประเทศไทย
เพื่อพัฒนาระบบการควบคุมภายใน การปฏิบัติงาน และการบริหารจัดการความเสี่ยงของบริษัทฯ
ให้มีประสิทธิภาพ ประสิทธิผลมากยิ่งขึ้น
รวมทั้งเพื่อให้สายงานตรวจสอบมีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่
บริษัทฯ จึงกำหนดให้สายงานตรวจสอบรายงานผลการตรวจสอบโดยตรงต่อคณะกรรมการตรวจสอบ

ในการประชุมคณะกรรมการบริษัท ครั้งที่ 3/2547 เมื่อวันที่ 22 มีนาคม 2547
โดยมีกรรมการตรวจสอบ 2 ท่านเข้าร่วมประชุมด้วย
คณะกรรมการได้ประเมินระบบการควบคุมภายในโดยพิจารณาจากรายงานคณะกรรมการตรวจสอบ
และจากการประเมินผลการควบคุมภายในโดยคณะกรรมการบริหารและผู้อำนวยการอาวุโส
สายงานบัญชี ตามแบบประเมินของสำนักงานคณะกรรมการกำกับหลักทรัพย์และตลาดหลักทรัพย์
สรุปความเห็นว่า การควบคุมภายในของบริษัทฯ ในด้านต่าง ๆ ได้แก่ องค์กรและสภาพแวดล้อม
การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม
มีการควบคุมภายในที่รัดกุมเพียงพอในการที่จะป้องกันความเสี่ยงและความเสียหายที่อาจเกิดขึ้นกับบริษัทฯ
และบริษัทในกลุ่มธนชาติ

รายงานจากคณะกรรมการตรวจสอบ

คณะกรรมการตรวจสอบประกอบด้วยกรรมการอิสระ 3 ท่าน มีนายสมมาตร พูนภักดี
เป็นประธานกรรมการ นางสุปรียา แสงอุดมเลิศ และนางศิริเพ็ญ สีตสุวรรณ เป็นกรรมการ
นายชัชวาลย์ จันทรรวงทองผู้อำนวยการอาวุโส สายงานตรวจสอบ เป็นเลขานุการ และนายชูศักดิ์
พัชรพงษ์ศักดิ์ ผู้อำนวยการสำนักตรวจสอบทั่วไปและสอบทาน สินเชื่อ 1 เป็นผู้ช่วยเลขานุการ

ในปี 2546 คณะกรรมการตรวจสอบมีการประชุมรวม 8 ครั้ง
โดยมีการพิจารณางบการเงินรายไตรมาสและงบการเงินประจำปีร่วมกับผู้สอบบัญชีและสายงานบัญชี
พิจารณาแผนการตรวจสอบประจำปี และผลการตรวจสอบหน่วยงานต่าง ๆ ของบริษัทเงินทุน ธนชาติ
จำกัด (มหาชน) รวมทั้งบริษัทในเครือของสายงานตรวจสอบ (ยกเว้น ธนาคารธนชาต จำกัด
(มหาชน) ซึ่งมีกรรมการตรวจสอบต่างหาก)

ผลจากการประชุมพิจารณาดังกล่าว คณะกรรมการตรวจสอบมีความเห็นว่า งบการเงินของบริษัทฯ
และบริษัทในเครือ มีการเปิดเผยข้อมูลถูกต้องครบถ้วนเป็นที่เชื่อถือได้ การปฏิบัติงานของบริษัทฯ
ถูกต้องตามระเบียบ ข้อบังคับของบริษัทฯ และกฎระเบียบของทางการ
ไม่มีรายการที่ก่อให้เกิดความขัดแย้งทางผลประโยชน์ ระบบ การตรวจสอบ
และระบบการควบคุมภายในมีประสิทธิภาพและประสิทธิผล

ในด้านการบริหารความเสี่ยง คณะกรรมการตรวจสอบมีความเห็นว่า บริษัทฯ
มีระบบการบริหารความเสี่ยงที่รัดกุมเพียงพอ
มีคณะกรรมการบริหารและหน่วยงานที่รับผิดชอบดูแลเรื่องความเสี่ยงให้เป็นไปตามนโยบายและ
แนวทางการบริหารความเสี่ยงตามที่ได้รับอนุมัติจากคณะกรรมการบริษัท

ในปี 2546 คณะกรรมการตรวจสอบได้เสนอสำนักงาน เอินส์ท แอนด์ ยัง จำกัด
เป็นผู้สอบบัญชีของบริษัทฯ ต่ออีกหนึ่งปี ด้วยเห็นว่า เป็นบริษัทผู้สอบบัญชีที่มีทรัพยากรเพียงพอ
บุคลากรที่ได้รับมอบหมายให้ทำการตรวจสอบมีความรู้ ประสบการณ์
และเข้าใจธุรกิจที่ตรวจสอบอย่างดี และมีความเห็นว่าควรเสนอให้สำนักงาน เอินส์ท แอนด์ ยัง
จำกัด เป็นผู้สอบบัญชีในปี 2547 ต่อผู้ถือหุ้นต่อไป

คณะกรรมการตรวจสอบได้ปฏิบัติหน้าที่ตามที่คณะกรรมการบริษัทมอบหมาย โดยมุ่งรักษาผลประโยชน์
ของบริษัทฯ ผู้ถือหุ้น และพนักงาน การปฏิบัติหน้าที่สำเร็จมาด้วยดี
โดยได้รับความร่วมมือจากฝ่ายจัดการและ เจ้าหน้าที่ทุกฝ่าย

(นายสมมาตร พูนภักดี)

ประธานกรรมการตรวจสอบ